(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΗ΄

Παρασκευή 3 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Αρμένων Ρεθύμνου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Ανακοίνωση του δελτίου επικαίρων ερωτήσεων της Δευτέρας 6 Ιουνίου 2016, σελ.
4. Συζήτηση επίκαιρης ερώτησης προς τον Υπουργό Οικονομικών, σχετικά με τη δημιουργία Γραφείου Εξυπηρέτησης Φορολογουμένων (ΓΕΦ) στην πρωτεύουσα του Δήμου Αριστοτέλη Χαλκιδικής, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής και Αγροτικής Ανάπτυξης και Τροφίμων και οι Αναπληρωτές Υπουργοί Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Περιβάλλοντος και Ενέργειας, καθώς και οι Υφυπουργοί Οικονομίας, Ανάπτυξης και Τουρισμού και Εσωτερικών και Διοικητικής Ανασυγκρότησης κατέθεσαν στις 2/6/2016 σχέδιο νόμου: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΠΑΝΑΓΟΥΛΗΣ Ε. , σελ.

Β. Επί της επίκαιρης ερώτησης:
ΑΛΕΞΙΑΔΗΣ Τ. , σελ.
ΙΓΓΛΕΖΗ Α. , σελ.
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΗ΄

Παρασκευή 3 Ιουνίου 2016

Αθήνα, σήμερα στις 3 Ιουνίου 2016, ημέρα Παρασκευή και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρία και κύριε συνάδελφε, κύριε Υπουργέ, κύριε Αλεξιάδη, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-6-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΖ΄ συνεδριάσεώς του, της Πέμπτης 2 Ιουνίου 2016, σε ό,τι αφορά την ψήφιση στο σύνολο των νομοσχεδίων:

Α. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους».

Β. «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου».

Γ. «Κύρωση της Προγραμματικής Συμφωνίας (Programme Arrangement) Αριθ. Α-1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού-Military Implementation of Single European Sky Air Traffic Management Research Programme) και άλλες διατάξεις».)

Για λόγους ηθικής τάξης, οφείλω να πω ότι, τουλάχιστον όσες φορές Προεδρεύω εγώ και ο κ. Αλεξιάδης έχει ερωτήσεις, είναι πάντοτε παρών.

**ΕΥΣΤΑΘΙΟΣ ΠΑΝΑΓΟΥΛΗΣ**: Ο μόνος!

**ΠΡΟΕΔΡΕΥΩΝ (Νικήτας Κακλαμάνης):** Είναι πάντοτε παρών, εν αντιθέσει με τους συναδέλφους σας, που φαίνεται ότι τις ημέρες του κοινοβουλευτικού ελέγχου τούς πιάνει ο ιός Ζίκα και κάτι παθαίνουν! Είναι ντροπή!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Αρμένων Ρεθύμνου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης θα ήθελα να ανακοινώσω προς το Σώμα ότι οι Υπουργοί Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής και Αγροτικής Ανάπτυξης και Τροφίμων και οι Αναπληρωτές Υπουργοί Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Περιβάλλοντος και Ενέργειας, καθώς και οι Υφυπουργοί Οικονομίας, Ανάπτυξης και Τουρισμού και Εσωτερικών και Διοικητικής Ανασυγκρότησης κατέθεσαν στις 2-6-2016 σχέδιο νόμου: «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις.».

Παραπέμπεται στην αρμόδια Διαρκή Επιτροπή.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 5α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 5β)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της Δευτέρας 6 Ιουνίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 933/31-5-2016 επίκαιρη ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Περιβάλλοντος και Ενέργειας, σχετικά με την προστασία των γεωτόπων.

2. Η με αριθμό 925/30-5-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την επιδείνωση του μεταποιητικού τομέα στη χώρα μας.

3. Η με αριθμό 916/27-5-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με τη «στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών».

4. Η με αριθμό 906/24-5-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Εθνικής Άμυνας, σχετικά με τη δημιουργία hot spot στη συνοικία των νεοπροσφύγων Ποντίων, Γκορυτσά Ασπροπύργου.

5. Η με αριθμό 937/31-5-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων («ΕΛΒΟ Α.Β.Ε.»).

6. Η με αριθμό 935/31-5-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με τις ελλείψεις και τα προβλήματα του στόλου του ΕΚΑΒ.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 926/30-5-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, σχετικά με την καταβολή της ελάχιστης δυνατής συνδεδεμένης ενίσχυσης, στους παραγωγούς εσπεριδοειδών.

2. Η με αριθμό 907/25-5-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών,σχετικά με την πρόοδο των έργων αξιοποίησης του πρώην αεροδρομίου του Ελληνικού.

3. Η με αριθμό 938/31-5-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με την κατάσταση που επικρατεί στα Σχολεία Δεύτερης Ευκαιρίας.

4. Η με αριθμό 846/9-5-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Υγείας,σχετικά με την άμεση αντιμετώπιση του θέματος της εφημερίας παιδιάτρου στην Αργολίδα.

5. Η με αριθμό 825/25-4-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με την υπολειτουργία του Αντικαρκινικού Νοσοκομείου «Μεταξά».

6. Η με αριθμό 929/30-5-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσει η συζήτηση της μίας και μοναδικής για σήμερα επίκαιρης ερώτησης, προτού τις αναγνώσω, για τα Πρακτικά, θέλω να πω ότι όλες οι επίκαιρες ερωτήσεις, πλην τριών, δύο εκ των οποίων ήταν να απαντήσει ο κ. Κατρούγκαλος και μία η κ. Κουντουρά, οι οποίες αντικειμενικά και δικαιολογημένα δεν γίνονται, γιατί και οι δύο βρίσκονται στο εξωτερικό, αναβάλλονται λόγω κωλύματος, όπως δηλώνεται, των αρμοδίων Υπουργών, μεταξύ των οποίων και αυτή που έχει καταθέσει ο παρευρισκόμενος σήμερα, κάνοντας παρέα σε εμάς, κ. Στάθης Παναγούλης προς τον Υπουργό Επικρατείας.

Πιο συγκεκριμένα:

Η δεύτερη με αριθμό 923/30-5-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλουπρος τον ΥπουργόΕργασίας, ΚοινωνικήςΑσφάλισης και Κοινωνικής Αλληλεγγύης,σχετικά με την εναρμόνιση των διαδικασιών αποπληρωμής δανείων τρίτεκνων οικογενειών του ιδιωτικού τομέα με τις τρίτεκνες οικογένειες του δημοσίου, δεν συζητείται λόγω απουσίας του αρμόδιου Υπουργού στο εξωτερικό.

Η τρίτη με αριθμό 929/30-5-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή, δεν συζητείται λόγω κωλύματος του κυρίου Υπουργού.

Η τέταρτη με αριθμό 931/30-5-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τη διατήρηση των θέσεων εργασίας με όλα τα δικαιώματα των εργαζομένων στις πτηνοτροφικές εγκαταστάσεις από τον νέο εργοδότη «ΝΙΤΣΙΑΚΟ», δεν συζητείται λόγω απουσίας του αρμόδιου Υπουργού στο εξωτερικό.

Η πέμπτη με αριθμό 927/30-5-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομίας, Ανάπτυξης και Τουρισμού,σχετικά με τη γραφειοκρατία στους χώρους των μαρίνων, δεν συζητείται λόγω απουσίας της αρμόδιας Αναπληρώτριας Υπουργού στο εξωτερικό.

Επίσης, η πρώτη με αριθμό 924/30-5-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας, σχετικά με την ανάγκη στελέχωσης της Μονάδας Τεχνητού Νεφρού του Γενικού Νοσοκομείου Σερρών, δεν συζητείται λόγω κωλύματος του κυρίου Υπουργού.

Η δεύτερη με αριθμό 936/31-5-2016 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Εσωτερικών και Διοικητικής ΑνασυγκρότησηςκαιΕθνικής Άμυνας,σχετικά με τις απαράδεκτες και επικίνδυνες συνθήκες «φιλοξενίας» προσφύγων στο Κουτσόχερο Λάρισας, δεν συζητείται λόγω κωλύματος του κυρίου Υπουργού.

Η τρίτη με αριθμό 928/30-5-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ενίσχυση της αποστολής και της οικονομικής θέσης των ρητινοκαλλιεργητών προς όφελος του δάσους και της εθνικής οικονομίας, δεν συζητείται, λόγω κωλύματος του κυρίου Υπουργού.

Η τέταρτη με αριθμό 934/31-5-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Οικονομικών, σχετικά με την αναστολή του διευρυμένου ωραρίου των Τελωνείων Ε΄ και ΣΤ΄ Πειραιά, δεν συζητείται λόγω κωλύματος του κυρίου Υπουργού.

Η πέμπτη με αριθμό 896/23-5-2016 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με την πορεία του ελέγχου των δικαιολογητικών των συμμετεχόντων στον διαγωνισμό για την πρόσληψη πυροσβεστών πενταετούς θητείας, δεν συζητείται λόγω κωλύματος του κυρίου Υπουργού.

Η έκτη με αριθμό 897/23-5-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με τις προθέσεις του Υπουργείου για την επαναφορά του Επιστημονικού Πάρκου Πατρών υπό την κηδεμονία του Ιδρύματος Τεχνολογίας και Έρευνας, δεν συζητείται λόγω κωλύματος του κυρίου Υπουργού.

Η έβδομη με αριθμό 891/23-5-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Επικρατείας, σχετικά με την «προνομιακή προβολή συγκεκριμένων Βουλευτών και δημοσιογράφων από τα ιδιωτικά και κρατικά κανάλια», δεν συζητείται λόγω κωλύματος του κυρίου Υπουργού.

Επίσης, η πρώτη με αριθμό 3062/10-2-2016 ερώτηση των αναφορών-ερωτήσεων του Ανεξάρτητου Βουλευτή Λακωνίας κ. Λεωνίδα Γρηγοράκουπρος τον Υπουργό Οικονομικών, σχετικά με την αποζημίωση των μεριδιούχων συνεταιριστικών τραπεζών, δεν συζητείται λόγω κωλύματος του κυρίου Υπουργού.

Η δεύτερη με αριθμό 3970/15-3-2016 ερώτηση των αναφορών-ερωτήσεων της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο», δεν συζητείται λόγω κωλύματος του κυρίου Υπουργού.

Εισερχόμαστε στη συζήτηση της πρώτης με αριθμό 932/31-5-2016 επίκαιρης ερώτησης πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Οικονομικών, σχετικά με τη δημιουργία Γραφείου Εξυπηρέτησης Φορολογουμένων (ΓΕΦ) στην πρωτεύουσα του Δήμου Αριστοτέλη Χαλκιδικής.

Θα απαντήσει ο Αναπληρωτής Υπουργός κ. Αλεξιάδης.

Κυρία Ιγγλέζη, έχετε τον λόγο. Θα υπάρχει άνεση στον χρόνο. Αυτό είναι το καλό, όταν γίνεται μόνο μία ερώτηση.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε, και για την άνεση του χρόνου.

Κύριε Υπουργέ, στο πλαίσιο αναδιοργάνωσης του φοροεισπρακτικού και φοροελεγκτικού μηχανισμού δημιουργούνται γραφεία εξυπηρέτησης φορολογουμένων, τα οποία έρχονται να καλύψουν το όποιο κενό δημιουργείται από τη συγχώνευση των δημοσίων οικονομικών υπηρεσιών, που έχει ξεκινήσει και συνεχίζεται σε όλη τη χώρα.

Τα γραφεία εξυπηρέτησης φορολογουμένων λειτουργούν με αποκλειστικό σκοπό τη διεκπεραίωση υποθέσεων των πολιτών και κατ’ αντιστοιχία με τα κέντρα εξυπηρέτησης πολιτών στεγάζονται σε χώρους των ΟΤΑ.

Βάσει, λοιπόν, αυτού του πλαισίου αναδιοργάνωσης, θέλω να τονίσω την αναγκαιότητα της δημιουργίας –και το τονίζω αυτό- ενός δεύτερου γραφείου εξυπηρέτησης φορολογουμένων στον Δήμο Ιερισσού και στον Δήμο Αριστοτέλη και συγκεκριμένα στην πρωτεύουσά του, στην έδρα του, την Ιερισσό, λαμβάνοντας υπ’ όψιν τα πολυάριθμα αιτήματα των δημοτών.

Αυτό το αίτημα υπογραμμίζουν και καθιστούν αναγκαίο οι εξής παράγοντες: Ο πρώτος είναι ότι το ήδη υπάρχον ΓΕΦ στην Αρναία Χαλκιδικής είναι υποστελεχωμένο και αδυνατεί να εξυπηρετήσει όλους τους δημότες του Δήμου Αριστοτέλη. Επίσης, η πρόσβαση στην περιοχή της Αρναίας γίνεται μέσα από ένα ορεινό δίκτυο, το οποίο ειδικά τους χειμερινούς μήνες λόγω παγετού έχει έναν αυξημένο βαθμό επικινδυνότητας.

Ένας ακόμα παράγοντας που πρέπει να αναφερθεί είναι ότι η μετάβαση των δημοτών από τις παραθαλάσσιες περιοχές του Δήμου Αριστοτέλη στον Πολύγυρο, την πρωτεύουσα του νομού, όπου βρίσκεται και η αρμόδια ΔΟΥ, είναι τρομακτικά δύσκολη καθώς το υφιστάμενο συγκοινωνιακό δίκτυο δεν εξυπηρετεί την απευθείας μεταφορά των πολιτών με μέσα μαζικής μεταφοράς. Δεν υπάρχει ΚΤΕΛ, δηλαδή, μεταξύ της περιοχής της Ιερισσού και του Πολυγύρου.

Τέλος, θα υπογραμμίσω ότι ο κύριος όγκος των επιχειρηματικών δραστηριοτήτων, εμπορικά καταστήματα, τουριστικές επιχειρήσεις κ.λπ. του Δήμου Αριστοτέλη εντοπίζεται στην παραθαλάσσια περιοχή πλησίον της Ιερισσού.

Κατόπιν τούτου, ερωτάται ο κύριος Υπουργός: Προτίθεται να προχωρήσει στις απαραίτητες ενέργειες για τη δημιουργία δεύτερου ΓΕΦ στο Δήμο Αριστοτέλη με έδρα την Ιερισσό;

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κυρία Βουλευτή, με την ερώτησή σας αναδεικνύεται ένα πρόβλημα, σε σχέση με την ταλαιπωρία των πολιτών για να εκπληρώσουν τις στοιχειώδεις φορολογικές τους υποχρεώσεις, διότι, αντί η πολιτεία να τους εξυπηρετεί, τους αναγκάζει να μετακινούνται σε πολύ μεγάλες αποστάσεις.

Έγινε τα προηγούμενα χρόνια μια προσπάθεια αναδιοργάνωσης των φορολογικών υπηρεσιών, διότι είχαμε μία περίεργη κατάσταση. Υπήρχαν άλλοι νομοί, στους οποίους έφθαναν να είναι και μέχρι οκτώ οι εφορίες, υπήρχαν άλλοι νομοί που είχαν μία ή δύο εφορίες. Εάν ψάξουμε να βρούμε την αιτία, γιατί κάποιοι νομοί είχαν επτά-οκτώ εφορίες και κάποιοι άλλοι είχαν μία-δύο, θα δούμε ότι από εκείνους τους νομούς είχαν περάσει στο παρελθόν Υπουργοί Οικονομικών ή άλλα πολιτικά πρόσωπα που ήθελαν να αφήσουν στον τόπο τους μία εφορία.

Αυτό το πράγμα προσπαθήσαμε σαν Υπουργείο Οικονομικών να το εξορθολογήσουμε και έχει σε κάποιο μεγάλο βαθμό περιοριστεί, όχι με τον πιο επιτυχημένο τρόπο, διότι ακολουθήθηκε μία οριζόντια μέθοδος, σε κάθε νομό μία εφορία. Είναι άλλο ένας νομός που είναι μικρός γεωγραφικά και άλλο ένας νομός ο οποίος είναι μεγάλος, όπως ο συγκεκριμένος νομός ή έχει προβλήματα μέσα από το οδικό δίκτυο και θα έπρεπε να υπάρχει άλλος σχεδιασμός.

Επίσης, θα έπρεπε να υπάρχει άλλος σχεδιασμός, διότι, αντί το ΓΕΦ να τοποθετηθεί στην έδρα του δήμου, όπως είναι η Ιερισσός, τοποθετήθηκε στην Αρναία. Βεβαίως και έπρεπε να υπάρχει και στην Αρναία πρόνοια για ΓΕΦ για να εξυπηρετούνται οι κάτοικοι εκεί, αλλά έπρεπε να προβλεφθεί τότε και ΓΕΦ στην Ιερισσό, που έχει και τη μεγαλύτερη οικονομική δραστηριότητα και που γεωγραφικά θα έπρεπε να αντιμετωπιστεί με αυτόν τον τρόπο. Το κριτήριο που ακολουθήθηκε τότε, ήταν ότι κάνουμε ΓΕΦ σε όποιες περιοχές υπήρχαν ΔΟΥ. Λάθος κριτήριο. Αυτό ήταν, όμως, δυστυχώς το κριτήριο που ακολουθήθηκε.

Όμως, το επόμενο χρονικό διάστημα όλα αυτά πρέπει να τα αντιμετωπίσουμε. Πρέπει να αντιμετωπίσουμε τέτοιες περιπτώσεις. Πρέπει να φύγει από μια περιοχή που έχει τουριστική και εμπορική κίνηση και να πάει σε μια ορεινή περιοχή, όπου υπάρχει πρόβλημα και όπως είπατε και εσείς, δεν μπορεί να πάει καν εκεί που είναι η κεντρική ΔΟΥ, για να λύσει τα προβλήματα, διότι σε πάρα πολλές περιπτώσεις δεν μπορούν να λυθούν τα προβλήματα των φορολογούμενων στο ΓΕΦ. Πρέπει να πάνε στην έδρα της ΔΟΥ, για να λυθούν.

Με δύο τρόπους σκοπεύουμε να αντιμετωπίσουμε αυτό το πρόβλημα. Θα σας καταθέσω και το σχετικό έγγραφο της Διεύθυνσης Οργάνωσης, για να έχετε πλήρη εικόνα. Ο ένας τρόπος είναι ότι επανεξετάζουμε και το θέμα των εφοριών και των ΓΕΦ και των τελωνείων και όλων των υπηρεσιών του Υπουργείου Οικονομικών, πού θα χρειαστεί είτε να μετακινήσουμε υπηρεσίες είτε να δημιουργήσουμε νέες δομές. Το αν αυτές οι δομές θα έχουν τη μορφή του ΓΕΦ, της μικρής ή της μεγάλης ΔΟΥ, είναι κάτι που θα εξετάσουμε το επόμενο χρονικό διάστημα.

Όμως, η μεγάλη αλλαγή που έχουμε μπροστά μας είναι ένα συγκεκριμένο επιχειρησιακό σχέδιο, έτσι ώστε σε συγκεκριμένο χρονικό διάστημα, όχι μετά από δέκα χρόνια, να μην χρειάζεται ο πολίτης καθόλου να πάει στην εφορία και να μπορεί να λύνει όλα τα προβλήματά του μέσω τηλεφωνικών κέντρων μέσω διαδικτύου ή μέσω των λογιστών, των οποίων χρησιμοποιούμε πάρα πολύ τις υπηρεσίες και τους ευχαριστώ για άλλη μια φορά και δημόσια, γιατί μεταφέραμε ένα μεγάλο κομμάτι των φορολογικών υπηρεσιών στα λογιστικά γραφεία.

Κλείνοντας, λοιπόν, λέω το εξής: Είτε θα επανεξετάσουμε και θα δούμε πώς θα αντιμετωπίσουμε τέτοια προβλήματα, -μεταξύ αυτών και των προβλημάτων της περιοχής της Ιερισσού, είτε θα έχουμε ένα επιχειρησιακό σχέδιο, το οποίο σε συγκεκριμένο χρονικό διάστημα θα καταργεί την υποχρέωση του πολίτη να πηγαίνει στην εφορία και ο πολίτης θα εξυπηρετείται, όπως στις άλλες χώρες της Ευρωπαϊκής Ένωσης και του πολιτισμένου κόσμου, με τους σύγχρονους τρόπους που χρησιμοποιούν αυτές οι χώρες.

Σας ευχαριστώ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρία Ιγγλέζη, έχετε τον λόγο.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Υπουργέ, γιατί αφήνετε ανοικτό το ενδεχόμενο το αίτημά μας να γίνει δεκτό. Βέβαια, θέλω να τονίσω ότι είναι πολύ σημαντικό, ότι είναι αναγκαιότητα η άμεση δημιουργία ΓΕΦ στην Ιερισσό του Δήμου Αριστοτέλη, χωρίς φυσικά να καταργηθεί το ήδη υπάρχον, γιατί ο Δήμος Αριστοτέλη αποτελεί πολύ δημοφιλή τουριστικό προορισμό, πράγμα που σημαίνει ότι ο πληθυσμός του τριπλασιάζεται κατά την περίοδο του καλοκαιριού.

Το υπάρχον ΓΕΦ στην Αρναία ελάχιστα μπορεί να βοηθήσει λόγω της μακρινής απόστασης από τις παραθαλάσσιες περιοχές, αλλά και λόγω του ότι ένα άτομο που απασχολείται εκεί δεν επαρκεί για να καλύψει τις ανάγκες των πολιτών και του ορεινού όγκου και της παράλιας ζώνης.

Επίσης, πρέπει να τονίσω ότι με την ενέργεια αυτή δεν δημιουργούνται επιπλέον δαπάνες σε βάρος του κρατικού προϋπολογισμού, καθώς ο Δήμος Αριστοτέλη διαθέτει ήδη κατάλληλα διαμορφωμένο χώρο με τον απαραίτητο εξοπλισμό.

Τέλος, πιστεύω ότι η δημιουργία του Γραφείου Εξυπηρέτησης Φορολογουμένων στην Πρωτεύουσα του Δήμου Αριστοτέλη μόνο θετικά μπορεί να επιδράσει στην εξυπηρέτηση των πολιτών αλλά και στην αποσυμφόρηση του όγκου διαχείρισης της αρμόδιας ΔΟΥ χωρίς –και το τονίζω αυτό, γιατί καταλαβαίνω πόσο σημαντικό είναι αυτές τις εποχές- κανένα επιπλέον κόστος.

Ευχαριστώ πολύ και ευελπιστώ στην άμεση και θετική ανταπόκριση και επίλυση του ζητήματος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

Βέβαια, επειδή άκουσα το φιλόδοξο σχέδιό σας να γίνουν ηλεκτρονικές όλες οι συναλλαγές με την εφορία, πρέπει να λάβετε υπ’ όψιν σας ότι οι γονείς μας, παραδείγματος χάριν, και αύριο να το κάνετε το σύστημα αυτό, δεν υπήρχε περίπτωση να το χρησιμοποιήσουν, γιατί δεν είναι εξοικειωμένοι από μια ηλικία και πάνω. Άρα νομίζω ότι πρέπει να δείτε το αίτημα, όχι μόνο το συγκριμένο αλλά και άλλων παρομοίων άσχετα από αυτό. Απλά θα είναι λιγότερα απ’ ό,τι αν δεν κάνατε κάποια στιγμή το ηλεκτρονικό.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Έχετε δίκιο, κύριε Πρόεδρε.

Εγώ νιώθω πραγματικά άσχημα, όταν με παίρνουν τηλέφωνο και μου λένε ότι πολίτης από τη Μήλο, για παράδειγμα, χρειάζεται να έρθει σε μια εφορία του Πειραιά για να καταθέσει ή να παραλάβει τις πινακίδες του αυτοκινήτου του.

Πρέπει σαν δημόσιο να μπούμε σε μια καινούργια λογική, σε μια καινούργια λειτουργία. Δεν μπορούμε να ταλαιπωρούμε τον πολίτη. Πρέπει να βρούμε τρόπο να εξυπηρετήσουμε τον πολίτη και σε αυτή την κατεύθυνση κάνουμε ό,τι είναι δυνατόν, για να αντιμετωπίσουμε αυτά τα προβλήματα και πάνω εκεί οργανωνόμαστε.

Με σαφήνεια θέλω να σας πω, κυρία Βουλευτή, ότι εμείς εξετάζουμε τη δημιουργία υποδομών, όπως είπα, είτε με τη μορφή ΓΕΦ, είτε με τη μορφή εφοριών είτε με άλλη μορφή που θα εξυπηρετήσει τους πολίτες, διότι δεν είναι δυνατόν, όταν οι πολίτες ταλαιπωρούνται με μεγάλη φορολογική επιβάρυνση, να έχουν και επιπλέον προβλήματα από το πού θα πάνε να ταλαιπωρηθούν.

Όπως είπατε κι εσείς πολύ σωστά, δεν θα δημιουργήσει πρόσθετες δαπάνες για το δημόσιο, διότι οι χώροι αυτοί παραχωρούνται από τους δήμους. Άρα δεν θα έχει πρόβλημα το δημόσιο να πληρώνει ενοίκια. Ήδη έχουμε μεγάλες αμαρτίες να ξεπλύνουμε σε άλλους χώρους με τεράστια ενοίκια που πληρώνουμε. Και κάνουμε προσπάθειες γι’ αυτό το ζήτημα.

Εγώ θέλω να πω με σαφήνεια ότι εξετάζουμε το συγκεκριμένο αίτημα για το συγκεκριμένο ΓΕΦ. Παράλληλα, τρέχουμε όλα τα άλλα επιχειρησιακά σχέδια για να αντιμετωπίσουμε αυτό το ζήτημα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Πριν κλείσω τη συνεδρίαση, θα δώσω τον λόγο στον κ. Παναγούλη.

Τώρα αναγκαστικά θα ακούσω εγώ τα παράπονα σας, αλλά δεν γίνεται αλλιώς.

Ορίστε, κύριε συνάδελφε, έχετε τον λόγο για δύο λεπτά.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, εκφράσατε όλο το Σώμα με μία λέξη που είπατε στην αρχή της συνεδρίασης. Έχουμε δεκατέσσερις επίκαιρες ερωτήσεις και μόνο ένας Υπουργός εμφανίστηκε σήμερα εδώ. Πράγματι, η λέξη ντροπή αρμόζει.

Θα ήθελα όμως, κύριε Πρόεδρε, να πω ότι είναι η δεύτερη φορά σήμερα μέσα σε μια εβδομάδα που ο κ. Παππάς, ο Υπουργός, ανεπαίσχυντα περιφρονεί τη Βουλή και δεν έρχεται να απαντήσει σε επίκαιρη ερώτησή μου σχετικά με τα κρατικά και ιδιωτικά κανάλια.

Ο κ. Παππάς έχει μεταβληθεί, κύριε Πρόεδρε, σε «κρατικό καναλάρχη» και επίδοξο «γκαουλάιτερ» των ιδιωτικών καναλιών.

**ΠΡΟΕΔΡΕΥΩΝ (Νικήτας Κακλαμάνης):** Μην αναπτύσσετε όμως την ερώτηση, γιατί θα έρθει κάποια στιγμή και θα τα πείτε ενώπιόν του, διότι εγώ τώρα δεν μπορώ να απαντήσω.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν πρόκειται να έρθει, κύριε Πρόεδρε. Εδώ στην Αθήνα βρίσκεται ο κ. Παππάς. Δεν δικαιολογείται να μην έρχεται σε μια βδομάδα για δεύτερη φορά. Διαπραγματεύεται με υποτακτικούς του τις άδειες και θέλει να γίνει, εκτός από «εθνικός καναλάρχης», και «γκαουλάιτερ» των κρατικών και των ιδιωτικών καναλιών.

Αν ο κ. Παππάς, κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Μην πάμε παρακάτω, γιατί με φέρνετε σε δύσκολη θέση. Δεν είναι σωστό, γιατί δεν είναι ο Υπουργός εδώ. Εγώ το μόνο που μπορώ να σας διαβεβαιώσω –όχι για εσάς μόνο, για το γενικότερο φαινόμενο- είναι ότι θα το μεταφέρω στη Διάσκεψη των Προέδρων στον Πρόεδρο της Βουλής. Αλλά να το κλείσουμε.

**ΕΥΣΤΑΘΙΟΣ ΠΑΝΑΓΟΥΛΗΣ:** Με μια φράση τελειώνω, κύριε Πρόεδρε.

Αν ο κ. Παππάς δεν μπορεί να εκπληρώσει τα καθήκοντά του, ας επιστρέψει εκεί που ήταν πριν γίνει Υπουργός, στην πλατεία Κουμουνδούρου.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εγώ πιστεύω ότι θα έρθει την ερχόμενη εβδομάδα.

**ΕΥΣΤΑΘΙΟΣ ΠΑΝΑΓΟΥΛΗΣ:** Και δεν πρέπει να περιφρονεί ούτε τον Κανονισμό, ούτε το Σύνταγμα. Κανένας μας, κύριε Πρόεδρε, δεν έχει δικαίωμα να περιφρονεί τον Κανονισμό της Βουλής και το Σύνταγμα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Στο τελευταίο νομίζω ότι συμφωνούμε όλοι, και οι παρευρισκόμενοι συνάδελφοί μας. Και αυτό αφορά όλους μας. Για τα υπόλοιπα δεν μπορώ να δώσω απάντηση εγώ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.33΄ λύεται η συνεδρίαση για τη Δευτέρα 6 Ιουνίου 2016 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**